A Tight Fit együttes eredetileg egy stúdiózenekar volt, melyet Ken Gold producer hívott életre azzal a szándékkal, hogy meglovagolja a Stars on 45 és a Saragossa Band nevével fémjelzett egyvelegdivatot, mely az 1980-as évek elején az eurodisco legnépszerűbb trendje volt. 1981-ben készült el az 1960-as évek legnépszerűbb slágereit feldolgozó "Back to the 60’s" című LP, melynek kislemezváltozata a brit slágerlistán a 4. helyig jutott. Ezért még ugyanabban az évben megjelent a folytatás is, a "Back to the 60’s Part II," amely szintén sikeres lett. Úgy tűnt, a Tight Fitnek van jövője, és érdemes hosszabb távra tervezni velük. Ennek első lépéseként Gold olyan fiatalokat keresett, akik arcukat adnák a produkcióhoz. Választása Steve Grant modellre, illetve két énekesnőre, Julie Harrisre és Denise Gyngellre esett. A menedzser oroszlánmintás lenge kosztümökbe öltöztette őket, mivel az új Tight Fit első kislemeze a The Tokens, illetve a The Tremeloes előadásában az 1960-as években ismertté vált "The Lion Sleeps Tonight" (Az oroszlán alszik ma éjjel) feldolgozása volt. Az új verzió a brit slágerlista élére került, és a Tight Fit triót máris a popzene új sztárjaként kezdték emlegetni. A folytatás a "Fantasy Island" című felvétel volt, melynek dallama az ABBA slágereire emlékeztet. A kislemez az 5. helyezést érte el az angol slágerlistán. A "Fantasy Island" egyébként eredetileg a holland The Millionaires szerzeménye volt, mellyel az együttes megpályázta, hogy Hollandia képviseletében részt vegyen az 1982-es Eurovíziós Dalfesztiválon, de nem nyert. A Tight Fit változata viszont meghódította egész Európát.